Birte Weiss (S), 2000-04-06:
Ja, som titlen på beslutningsforslaget siger, lægger det op til, at regeringen skulle fastlægge en strategi for udbredelse af open source-programmel.
Det sker så i form af fire konkrete punkter.
Her oplister man, hvad en sådan strategi skulle omfatte.
Formålet er, at den offentlige sektor skal bidrage til, at der skabes bedre rammer for udvikling af edb-programmer, hvor mange samarbejder om udviklingen, og hvor de færdige programmer frit kan anvendes.
Jeg vil som udgangspunkt for debatten i dag godt sige, at jeg har megen sympati for de intentioner, der ligger bag forslaget, og når jeg har denne sympati, er det
, fordi det naturligvis er uhensigtsmæssigt, at en vigtig del af markedet for edb-programmer er overladt til en næsten monopoliserende virksomhed.
Og det er også et problem, at koden til programmerne ikke er åbent tilgængelig, sådan at der kan foregå en åben kontrol af bl.a. sikkerheden med programmet.
Derfor vil det være fint, hvis offentlig støtte og offentlige penge kunne ændre på denne situation.
Så langt er jeg aldeles enig med forslagsstillerne. Det ville også være utrolig flot og prisværdigt, hvis den offentlige sektor i Danmark kunne give en spirende udvikling netop den støtte, der kunne ændre og åbne markedet for edb-programmel. Også dér tror jeg, at alle kan være enige. Og så kommer vi til det svære, nemlig spørgsmålet, om vi rent faktisk kan gøre det, der lægges op til.
Man kan nemlig spørge: Kan vi så gøre det, som IBM ikke kunne med deres milliardinvesteringer i OS/2-styresystemet for nogle år siden? Kan vi fra offentlig side gøre det, som en meget omfattende projektstøtte fra EU ikke kunne klare i forbindelse med POSIX-standarden og udviklingen af åbne styresystemer?
Man kan også spørge: Kan vi forvente, at offentlig støtte og alternative arbejdsformer kan skabe en udvikling, som endnu ikke er lykkedes for meget stærke markedskræfter?
Jeg synes, at det positive svar, som vi vel egentlig alle sammen gerne ville give - vi ville alle sammen gerne sige: Ja, det kan godt lade sig gøre - er der ikke dækning for at give.
Og jeg vil godt sige så - lidt med et suk: Desværre er der ikke mulighed for at give et så positivt svar.
IT-markedet er et marked i hurtig og dynamisk udvikling.
Det, der var rigtigt i går, er det ikke nødvendigvis i morgen, og politisk indgriben og særlige støtteaktiviteter kan derfor let komme til at volde mere skade end gavn ved at hæmme udviklingen eller ved at lede udviklingen i en forkert retning.
Når det gælder IT-anvendelsen i den offentlige sektor, har vi vel som politikere det klare krav, at IT skal bidrage til effektivitet og til bedre service over for borgerne.
Vi har også det klare krav, at IT-anvendelsen i sig selv skal være økonomisk og effektiv.
Og hvis jeg skal sammenfatte det, må det blive til en for så vidt meget simpel konstatering af, at vi kræver, at den offentlige institution får noget for pengene, når de investerer i IT.
Skal det opfyldes, må vi fastholde, at anvendelsen af IT er et ledelsesansvar ude i den enkelte institution.
Og det er selvfølgelig en interessant diskussion, som vi så nu her med det her forslag når ind til kernen af.
Derfor vil jeg også godt takke SF for, at man har rejst debatten og har lavet forslaget, for det er selvfølgelig principielt interessant for os at diskutere: Er det en samfundsopgave, er det en forskningsministers opgave at forsøge at styre, hvad det er for nogle beslutninger, man i et i øvrigt meget decentralt fungerende samfund skal tage, hvad det er for nogle programmer eller styresystemer til edb, man skal vælge det enkelte sted?
Og dér tror jeg, at vi er bedre tjent ved, at det er ude i den enkelte institution, beslutningen tages og ansvaret ligger, fordi beslutning og ansvar her skal være meget stærkt knyttet til hinanden.
Det vil jo så også sige, at beslutningen om anvendelse af open source-programmel må ligge i den enkelte institution og må baseres på en vurdering af, hvordan man bedst får sine krav og ønsker opfyldt.
I forhold til den del af forslaget, som omfatter rettigheder til edb-programmer og regler for patentering,
har Erhvervsministeriet oplyst, at man er meget opmærksom på problemstillingen.
Patent- og Varemærkestyrelsen har derfor igangsat en undersøgelse af dansk erhvervslivs behov og ønsker på området.
Fastlæggelsen af en dansk holdning på feltet må afvente resultatet af denne undersøgelse, og jeg er også en af dem, som vil være meget interesseret i at følge det meget tæt.
På den baggrund vil jeg godt kort konkludere for det første: Selv om jeg synes, at open source og noget af det spændende, jeg havde nær kaldt det græsrodsarbejde, der er foregået omkring dannelsen af Linux-systemet, er meget sympatisk, så tror jeg ikke, at nogen kan påstå, at erfaringer med offentlig støtte til en særlig del af IT-markedet har været særlig gode.
Og for det andet: Sandsynligheden for at nå de mål, som forslaget skitserer, er særdeles lille.
Og endelig: Særlige politisk fastsatte krav til den tekniske udformning af de offentlige IT-systemer er vel ikke særlig ønskelige, fordi det er bedre, at det ligger som et ansvar, et meget tydeligt ansvar, ude i den enkelte institution.
Og så må en holdning til rettigheder og patenter afvente, som jeg sagde før, den undersøgelse, som er sat i gang.
Og det er baggrunden for, at sådan som landet ligger nu, kan regeringen ikke støtte forslaget.
Men fordi det er noget meget spændende, der er tale om her, vil jeg godt give tilsagn om, at jeg i det daglige arbejde med at realisere regeringens IT-politik vil prøve at inddrage nogle af de ideer, der ligger i forslaget.
Det er vigtigt, at den offentlige sektor er opmærksom på mulighederne i open source-programmel, og det er vigtigt, at de erfaringer, der opbygges på området, gøres generelt tilgængelige.
Og i den sammenhæng vil jeg godt nævne, at det koordinerende informationsudvalg, hvor stat, amter og kommuner er repræsenteret, på min opfordring har drøftet emnet på et møde i februar.
Deres vurdering var, at det vil blive dyrt og endda meget dyrt at konvertere til gratis programmel, og at det derfor er ønskeligt at få erfaringer med fordele og ulemper ved anvendelsen af den type programmel.
Og i den forbindelse er det så efter min opfattelse meget positivt, at Statens Information også er gået ind i vurderinger på dette felt.
Man er meget opmærksom på mulighederne omkring anvendelse af open source-programmel.
De bruger det selv.
Man er i forbindelse med en del af driften i Statens Information, altså driften af deres hjemmeside, Danmark.dk, gået over til Linux eller er i gang med det, og i slutningen af april vil Statens Information holde et seminar, hvor praktiske erfaringer med open source-programmel vil blive drøftet.
Det er blot en konstatering af, at sådan som det er lagt op, tror jeg hellere, at vi skal gå ad de veje, som jeg har anvist her.
Til sidst blot en konstatering af, at Frankrig i EU-sammenhæng har foreslået, at der gennemføres en analyse af erfaringerne med open source-programmel, og Danmark vil støtte det forslag.
Det må være fremgået allerede af, hvad jeg har sagt her.
Og vi vil gerne være med til at sikre, at resultaterne af analysen bliver gjort tilgængelige for danske interessenter.
Som jeg sagde i indledningen, har jeg sympati for intentionerne.
Lad os følge det i fællesskab hen ad vejen.
Jeg vil også gerne meget aktivt deltage i den videre debat på basis også af det seminar, som Statens Information, som jo ligger under Forskningsministeriet, nu lægger op til, og jeg håber, at vi hen ad vejen kan hjælpe hinanden med at holde fokus omkring en række af de problemstillinger, som er rejst i beslutningsforslaget.